У вёсках праблемы звычайна побытавага характару: рамонт дарог, газіфікацыя, водазабеспячэнне, асвятленне, забеспячэнне насельніцтва спажывецкімі таварамі, медычнай дапамогай. За год, па словах дэпутата, ён фіксуе 20–40 вусных зваротаў з просьбаю ў нечым дапамагчы. Гэта — апроч уласных ініцыятыў. Звычайна, вырашэнне той ці іншай праблемы займае нямала часу, але здараецца і хуткае рэагаванне. Ад ліпеня вясковую аптэку зачынілі на рамонт — разбурылася падлога. Надышлі халады, людзей аптэкарка прымала з чорнага ўваходу, скаргі на нязручнасці абслугоўвання і кепскія ўмовы працы ігнараваліся. Пасля звароту дэпутата ў чатыры інстанцыі (Камітэт дзяржкантролю, абласны аддзел аховы здароўя, аблвыканкам і раённую газету) справа скранулася з месца праз некалькі дзён. Цяпер у аптэцы маштабны рамонт.